

Gimnazija Brežice

Trg izgnancev 14

8250 Brežice

**Poročilo o izvedbi EKOdneva Gimnazije Brežice**

poročilo pripravili: Jon Krajic Tomin, Gala Margita Štiglic, Luka Pesjak, Sara Rožman Atelšek, Eva Bahčič, Tadej Martinčič, Amber Škrabec (dijaki in dijakinje 1.a in 1.d oddelka, EKOninje) ter profesorji Ema Maček, Elica Tomše in Uroš Škof, ravnatelj.

Brežice, april 2015

**Cilji, ki smo jih realizirali:**

Na Gimnaziji Brežice je bil v petek, **10. aprila 2015**, EKOdan.

Z razredoma 1. a in 1. d, ki sodelujeta v projektu »Pozor(ni) za okolje«, smo obiskali Zbirno reciklažni center Boršt ter Komunalno čistilno napravo na Mostecu. Načrt je bil, da se tja odpravimo s kolesi, vendar so nam nizke jutranje temperature to preprečile, zato smo odšli z avtobusom.

Po končanih ogledih smo očistili okolico šole in urediti šolsko dvorišče (pobrali smeti, opleli gredice, pometli tlakovane poti,…).

Dan smo zaključili zadovoljni, podali smo nekaj izjav za GIBKO TV, šolsko tv oddajo ter šolski časopis GIB.

Ta dan je tudi sicer na šoli potekal »malo drugače«.

Podanih je bilo nekaj splošnih napotkov oziroma priporočil za dijake in zaposlene (v obliki okrožnice, obvestila na spletni strani šole, socialnih omrežjih Facebook in Twitter ter na lokalnem spletnem mediju E-Posavje), in sicer:

* dan brez tiskanja dokumentov, uporabe IKT, izklopljen WI-FI;
* avtomat za pijačo in prigrizke je bil ta dan izklopljen;
* v šolo smo prišli peš, s kolesom ali z javnim prevozom;
* pouk pri nekaterih predmetih smo poskušali izvesti v naravnem okolju; okoljske teme so bile zaželene;
* dan brez plastenk;
* posebno skrb smo namenili ugašanju luči;
* zapirali smo okna in prezračevali med odmori; zmanjšali smo temperaturo centralnega ogrevanja.

V soboto, 11. aprila 2015, smo z nekaterimi dijaki obiskali GEN energijo v Krškem, kjer smo se v okviru dneva odprtih vrat seznanili z ogljičnim odtisom in načini zmanjševanja le-tega.

http://www.gen-energija.si/

**Cilji, ki jih nismo realizirali:**

* Začetek pouka nismo spreminjali, ker je glede na letni čas prva jutranja ura že »svetla«.
* Na šolsko dvorišče ta dan nismo posadili dreves, kot smo si zamislili. Namreč, kozjanske jablane (staro sorto cepljenk) smo naročili v Kozjanskem parku, sadijo pa se jeseni, zato jih bomo po priporočilih posadili takrat.

Lastna ocena izvedbe EKOdneva je pozitivna. Dijaki in delavci šole smo upoštevali veliko priporočil oz. navodil za izvedbo tega dne. Seveda bi lahko še kaj izboljšali, naredili drugače, ampak glede na dane možnosti in interes, smo zadovoljni.

Pri izvedbi EKOdneva smo sodelovali z našim partnerjem v projektu, Komunalo Brežice, ter s podjetjem GEN energija – svetom energije oz. interaktivnim multimedijskim centrom o energiji in energetiki v Sloveniji. Slednje podjetje, s svojo ekipo strokovnjakov, podaja nova (upamo si reči »drugačna«) spoznanja o energetiki v svetu in Sloveniji, ki temeljijo na znanstvenih izračunih oz. dokazih. Ta spoznanja se razlikujejo od tistih v naših osnovnošolskih in tudi srednješolskih učbenikih. Zakaj je temu tako, seveda tu ne bomo razpravljali.

Spet lahko upamo, da so se nas določena spoznanja dotaknila in da čutimo odgovornost do okolja, v katerem živimo.

Še enkrat se nam je zdelo pozitivno sodelovanje z lokalno skupnostjo, v smislu aktivnosti, odnosa in odgovornosti do okolja.